Predkladacia správa

Vláda SR realizuje na základe svojho programového vyhlásenia viacero zásadných reforiem. Úspech týchto reforiem, ich nezvratnosť a udržateľnosť sú podmienené akceptáciou u významnej časti verejnosti. V tom istom volebnom období sa Slovenská republika stáva členským štátom Európskej únie a členom NATO. Úspešné zvládnutie integračného procesu tiež bude závisieť od schopnosti verejnosti  absorbovať a osvojiť si zmenu, ktorú prináša nové postavenie SR v medzinárodnom rámci. Na to, aby kritická časť občanov pochopila a akceptovala vládne reformy a ďalšie okolnosti, súvisiace  s budúcim členstvom SR v EÚ a NATO, je zo strany vlády potrebné venovať systematickú pozornosť informovaniu verejnosti. Informovanie verejnosti môže byť efektívne vtedy, ak bude koordinované a strategicky riadené. V krajinách Európskej únie, vo vyspelých zámorských demokraciách, v niektorých štátoch, ktoré sa v roku 2004 stanú členmi EÚ, ale aj v ašpirantských krajinách, pristúpili vlády k inštitucionalizácii procesu komunikácie s verejnosťou. Rovnaký prístup je žiadúci zo strany vlády SR.
Centrum informačných stratégií má plniť nasledovné funkcie: 
•	koncepčnú
•	koordinačnú
•	konzultačnú a vzdelávaciu
•	iniciačnú. 
Nemá mať exekutívnu rolu a nemá nahrádzať tlačové a informačné, resp. komunikačné odbory jednotlivých rezortov. Centrum informačných stratégií má byť ustanovené na Úrade vlády SR a má podliehať priamo predsedovi vlády SR.
V niektorých krajinách (Rumunsko, Chorvátsko) prispela na vytvorenie takejto inštitúcie Svetová banka. Svetová banka je významným spôsobom zainteresovaná na realizácii viacerých reforiem v Slovenskej republike a jej experti považujú skvalitnenie procesu komunikácie vlády s verejnosťou za veľmi dôležité pre úspech týchto reforiem. To sú  dobré predpoklady na to, aby Svetová banka udelila na vybudovanie Centra informačných stratégií vláde SR grant do výšky 300 tisíc USD.  Finančnú spoluúčasť vo výške 25% z prideleného grantu je možné riešiť z rozpočtových prostriedkov Úradu vlády SR, bez ďalších nárokov na štátny rozpočet.